Tuks-studente moet Hatfield-kampus ontruimOp die Hatfield-kampus van die Universiteit van Pretoria Woensdag. (21 September 2016).Foto: Twitter via @afriforumjeug Alle akademiese bedrywighede by die Hatfield-kampus van die Universiteit van Pretoria (UP), is Woensdag onbepaald opgeskort weens die studentebetogings wat al sedert Maandag op die kampus woed. Die universiteit het in ŉ verklaring en op sosiale media, al die studente versoek om onmiddellik die kampus te verlaat en gesê verdere reëlings sal aan personeel gekommunikeer word. Studentebetogers en lede van AfriForum Jeug het glo Woensdag op die kampus gebots, nadat AfriForum Jeug geëis het dat die betogers die kampus verlaat. Betogers het weereens klaskamers binnegestorm en lesings ontwrig onder die vaandel van die #FeesMustFallReloaded-betogings. Groot groepe betogers het met dreunsang deur die kampus beweeg, geboue beset en geëis dat die regering onmiddellik gratis tersiêre onderrig implementeer. Henrico Barnard, Tuks-woordvoerder van AfriForum Jeug, het vroeër aan studente op die kampus gesê lede van die organisasie sal die betogers “op vreedsame wyse nader” en versoek dat hulle die kampus verlaat. “Ons sal die polisie en die kampusveiligheidsdienste versoek om hierdie mense van die kampus af te vat. Hulle kan nie net daar staan en hierdie [betogings] toelaat om voort te gaan terwyl hier mense is wat wil studeer nie.” AfriForum Jeug het op sosiale media die universiteit daarvan beskuldig dat daar niks aan betogers gedoen word nie en dat die polisie en veiligheidspersoneel glo net staan en toekyk hoe hulle betoog. Barnard kon nie onmiddellik Woensdag vir kommentaar bereik word nie. Op die Hatfield-kampus van die Universiteit van Pretoria Woensdag. (21 September 2016).Foto: Twitter via @afriforumjeug Die universiteit het in nog ŉ verklaring gesê dit is ŉ “kritieke tyd van die akademiese jaar” en het studente herinner dat almal hul deel moet doen om ŉ veilige leeromgewing te verseker. “Hoewel ons die reg tot vreedsame protes en konstruktiewe gesprekke respekteer, kan ons nie die ontwrigting van klasse, gewelddadige en onwettige gedrag en die beskadiging van eiendom toelaat nie. Personeel en studente wat aan sulke aktiwiteite deelneem, sal onmiddellik geskors word.” Die woordvoerder van die universiteit kon ook nie Woensdag vir kommentaar bereik word nie. Intussen het die vakbond Solidariteit in ŉ verklaring die UP-bestuur gekap “oor sy versuim om teen die klein minderheid studente, wat aan die betogings deelneem, op te tree.” Volgens Johan Botha, adjunkhoofsekretaris van die professionele bedryf by Solidariteit, dra die UP-bestuur se gebrek aan optrede daartoe by dat ’n klein groepie belhamels beide medestudente en personeel se veiligheid op die kampus in gedrang bring. “Die bestuur van die universiteit kon nog geensins gedurende die gewelddadige protesaksies op kampus daarin slaag om die veiligheid van sy personeel en studente te verseker nie. Die universiteit word volgens wet verplig om die veiligheid van sy personeel te verseker en die vakbond sal dus nie huiwer om sy lede van die ongunstige werkplek te onttrek indien die bestuur sou versuim om hierdie verpligting na te kom nie,” het hy gesê.